जेल से 14वीं चिट्‌ठी में दी सफाई; बोला- संगत ने बनाया था, उन्होंने ही खत्म किया
सिरसा में डेरा सच्चा सौदा की साध-संगत ने शनिवार को  शाह  सतनाम जी धाम में पावन एमएसजी  गुरुमंत्र  भंडारा मनाया। राम रहीम की जेल से अबकी बार भेजी गई 14वीं चिट्ठी साध-संगत को पढ़कर सुनाई गई।
हरियाणा के सिरसा स्थित डेरा सच्चा सौदा के राजनीतिक विंग को बंद कर दिया गया है। रोहतक की सुनारिया जेल में साध्वियों के यौन शोषण और 2 कत्ल केस में सजा काट रहे राम रहीम ने इस पर मुहर लगा दी है। शनिवार को राम रहीम की 14वीं चिट्‌ठी आई। जिसमें राम रहीम ने राजनीतिक विंग बंद करने पर सफाई दी कि 
साध-संगत ने ही राजनीतिक विंग बनाया था और अब साध-संगत ने ही उसे भंग कर दिया है। सिरसा में डेरा सच्चा सौदा की साध-संगत ने शनिवार को शाह सतनाम धाम में एमएसजी गुरुमंत्र भंडारा मनाया। यहां राम रहीम की जेल से भेजी चिट्‌ठी पढ़कर सुनाई गई। 
इस अवसर पर हरियाणा और राजस्थान में साध-संगत द्वारा चलाए गए सफाई महाअभियानों से जुड़ी डॉक्यूमेंट्री भी चलाई गई। जिसमें दिखाया गया कि डेरा सच्चा सौदा की साध-संगत ने हरियाणा को मात्र साढ़े पांच घंटों में और हरियाणा से आठ गुणा बड़े राजस्थान को मात्र साढ़े घंटों में चकाचक चमका दिया था।
ये लिखा चिट्‌ठी में 
हमारे प्यारे बच्चों, ट्रस्ट प्रबंधक सेवादार व सेवादारों, सबको धन-धन सतगुरु तेरा ही आसरा व बहुत-बहुत आशीर्वाद। हमारे करोड़ों प्यारे बच्चों, हमने यूपी सत्संग में कहा था कि हमने 25 मार्च 1973 को गुरुमंत्र, सच्चे दाता सतगुरु शाह सतनाम से लिया था, तो इस दिन को एमएसजी भंडारे के रूप में मनाया करेंगे पर आप सबको यह जानकर और भी खुशी होगी कि इसी महीने में ही शाह सतनाम व शाह मस्ताना दाता ने भी गुरुमंत्र लिया था।
अब 25 मार्च के दिन को एमएसजी गुरुमंत्र भंडारा मनाया करेंगे तो आप सबको एमएसजी गुरुमंत्र भंडारे की बहुत-2 बधाई व आपको व आपके परिवारों को, हम ऐसा आशीर्वाद देते हैं कि सबको नई-2 रूहानी खुशियां मिले।
प्यारे बच्चो, इस बार यूपी में हम 40 दिन रहे, वो आप सबने मिलकर हमें भंडारे की खुशी में जो दो बहुत ही बड़े तोहफे दिए। पहला तोहफा पूरे हरियाणा को साढ़े पांच घंटों में सफाई महाअभियान चला कर पूरा साफ किया, जो अपने आप में एक रिकॉर्ड है पर फिर आपने हरियाणा से 8 गुणा बड़े राजस्थान को मात्र साढ़े छह घंटों में साफ करके अद्भुत, बेमिसाल, सफाई रूपी महायज्ञ को पूरा कर दिखाया।
हम अपने इन तोहफों का कोई देना तो नहीं दे सकते पर फिर भी आपके गुरु होने के नाते परम पिता परमात्मा से यह प्रार्थना करते हें कि आपने अपने-अपने घर से जितनी किलोमीटर दूर जाकर यह सेवा की है, एक-एक किलोमीटर के बदले परमात्मा आपको एक-एक अलग सी खुशी व एक-एक आपके काम धंधे में लाभ दे। सतगुरु जरूर देंगे, बस आप वचनों पर पक्के रहना व दृढ़ यकीन रखना।
हम ही गुरु थे और हम ही रहेंगे
सतगुरु की प्यारी साध-संगत, आपने ही पहले राजनीतिक विंग बनाया था और अब भंग भी आपने किया। हमारा आशीर्वाद तो पहले भी था, अब भी है। हम आपको फिर से एक बार कहना चाहते हैं कि हम ही आपके गुरु थे, हैं और हम ही आपके एमएसजी गुरू रहेंगे।
गुरू होने के नाते हम अपने साढ़े छह करोड़ बच्चों को वचन कर रहे हैं कि आप सब एक बनके रहना, एकता रखना। अपने गुरु (हमारे) के अलावा, किसी भी बातों में आकर अपनी एकता ना तोड़ना। हम एमएसजी गुरू रूप में आपको वचन देते हैं कि मानवता भलाई व हर अच्छे काम में आपका साथ देंगे व मार्गदर्शन करते रहेंगे। हमारे प्यारे बच्चो, आप हमें जान से भी प्यार है। एक बार फिर से आप सबको एमएसजी गुरुमंत्र भंडारे व महीने के लिए बहुत-2 आशीर्वाद।